宿東山村舍
作者：文同
朝代：宋

paragraphs: 八十雪眉翁，燈前屢歔欷。
問之爾何者，不語惟抆淚。
良久云老矣，未始逢此事。
種粟滿川原，幸已皆茂遂。
喜聞欲登熟，近復失所冀。
有蟲大如蠶，日夜嚙其穗。
群鴉利蟲食，剪摘俱在地。
驅呵力難及，十止餘三四。
供家固未足，王稅何由備。
瘠土耕至骨，所得幾何利。
又令遭此禍，不曉上天意。
在世幸許年，必以饑饉死。
聞之不敢詰，但愧有祿位。
移燈面空壁，到曉曾不寐。